**LOV FOR NORGES PADLEFORBUND**

Stiftet: 1934

Vedtatt av Padletinget 25.4-2017, godkjent av NIF[[1]](#footnote-1) 02.08-2018

**V. INNLEDENDE BESTEMMELSER**

**§ 1 Formål**

(1) Norges Padleforbunds formål er å fremme padlesporten i Norge, herunder

1. Bidra til samarbeid mellom lagene
2. Representere padlesporten internasjonalt
3. Fremme forståelse for hensynsfull opptreden i naturen blant sine medlemmer
4. Sørge for at all padling drives på sikkerhetsmessig forsvarlig vis slik at ulykker unngås.

(2) Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.

**§ 2 Organisasjon**

(1) Norges Padleforbund er en sammenslutning av alle idrettslag som organiserer padlesport og som er medlemmer av Norges idrettsforbund og olympiske og paralympiske komité (NIF). Idrettslagene kan organiseres i særkretser/regioner.

(2) Norges Padleforbund er medlem av NIF og International Canoe Federation (ICF), og skal følge deres respektive regelverk og vedtak. NIFs lov gjelder for Padleforbundet uavhengig av hva som måtte stå i Padleforbundets egen lov.

(3) Opptak av nye idretter i Norges Padleforbund samt endring av Norges Padleforbunds navn, må forelegges Idrettsstyret for godkjennelse. Idrettsstyret avgjør om den nye aktiviteten er forenelig med NIFs formål og oppfyller NIFs definisjon av idrett. Ved avslag kan Padleforbundet fremme forslag om opptak av den nye idretten på Idrettstinget.

(4) Alle idrettslag som er tilsluttet Norges Padleforbund plikter å overholde NIFs og Padleforbundets regelverk, sikkerhetsforskrifter og vedtak.

**§ 3 Oppgaver og myndighet**

(1) Norges Padleforbund skal utvikle egen aktivitet, organisasjon, økonomi og ansatte slik at det imøtekommer de krav og utfordringer særidrettens medlemmer, norsk idrett og internasjonal idrett stiller.

(2) Norges Padleforbund er den høyeste faglige myndighet på sin idretts område. Med faglig myndighet menes myndighet i saker som omfatter vedkommende særidrett med følgende unntak:

a) Spørsmål av organisasjonsmessig art som er felles for flere idrettsgrener.

b) Spørsmål vedrørende barne- og ungdomsidrett som er felles for flere idrettsgrener.

c) Økonomisk kontroll i henhold til NIFs lov § 4-4 bokstav i. Dette er ikke til hinder for at Padleforbundet selv iverksetter kontrollrutiner.

d) Internasjonal representasjon i henhold til NIFs lov § 4-4 bokstav j.

(3) Samarbeid med idrettsorganisasjoner/utøvere utenfor NIF må være godkjent og underlagt kontroll av Norges Padleforbund.

**§ 4 Medlemskap**

(1) Alle idrettslag som organiserer padling og er medlem av NIF, har rett til å bli medlemmer i Norges Padleforbund.

(2) Søknad om medlemskap sendes Norges Padleforbund via idrettskretsen. Utmelding skjer på samme måte.

(3) Alle idrettslag som er tilsluttet Padleforbundet plikter å overholde NIFs og Padleforbundets lover, sikkerhetsforskrifter, bestemmelser, reglementer og vedtak.

Nytt punkt (3), (4), (4) i ny lovnorm, erstatter **§ 5**

**§ 5 Kontingent/avgifter**

(1) Forbundstinget kan fastsette kontingent og avgifter for sine medlemslag.

(2) Skyldig kontingent/avgifter medfører tap av stemmerett og andre rettigheter på forbundstinget. Styret kan frata lag, som skylder kontingent eller avgift for mer enn ett år etter forfall, medlemskapet i Padleforbundet, og anbefale overfor NIF at laget fratas medlemskap i NIF, jf. NIFs lov § 10-2 (3).

**VI. TILLITSVALGTE OG ANSATTE**

**§ 6 Kjønnsfordeling**

(1) Ved valg/oppnevning av styre, råd, utvalg/komité mv. og ved representasjon til årsmøte/ting, skal begge kjønn være representert. Sammensetningen skal være forholdsmessig i forhold til kjønnsfordelingen i medlemsmassen, dog slik at det ved valg/oppnevning av mer enn tre personer skal velges/oppnevnes minst to personer fra hvert kjønn. Bestemmelsen gjelder også der det velges mer enn ett varamedlem. Ansattes representant teller ikke med ved beregningen av kjønnsfordelingen.

(2) Ved valg/oppnevning til styre, råd, utvalg/komité mv. i strid med bestemmelsen, skal styret innen én måned etter årsmøtet/tinget sende ut innkalling til ekstraordinært årsmøte/ting der nytt valg foretas. Eksisterende medlemmer i det aktuelle styret, komiteen mv. blir sittende til nytt styre, komité mv. er valgt/oppnevnt.

(3) Ved representasjon må den delegasjon som faktisk møter tilfredsstille bestemmelsen, hvis ikke mister organisasjonsleddet det antall representanter som mangler for å oppfylle bestemmelsen.

(4) Idrettsstyret kan pålegge organisasjonsledd å oppfylle bestemmelsen, herunder å innkalle til nytt årsmøte/ting eller foreta ny oppnevning.

(5) Idrettsstyret[[2]](#footnote-2) kan, når det foreligger særlige forhold, gi dispensasjon fra denne bestemmelsen. Det skal så langt det er mulig søkes om dispensasjon i forkant. Søknad om dispensasjon må være sendt til det organ som avgjør dispensasjonssøknaden innen 14 dager etter årsmøtet/tinget. Dispensasjon kan kun gis for én valgperiode/ oppnevning av gangen.

**§ 7 Generelle regler om stemmerett, valgbarhet, forslagsrett m.v.**

(1) For å ha stemmerett og være valgbar, må man ha fylt 15 år, vært medlem av et idrettslag tilsluttet særforbundet i minst én måned og ha oppfylt medlemsforpliktelsene, jf. NIFs lov § 10-4. Det samme gjelder der en person skal oppnevnes som representant til årsmøte/ting i overordnet organisasjonsledd. Ingen kan møte eller avgi stemme ved fullmakt.

(2) En person kan ikke samtidig inneha mer enn ett av følgende verv i særforbundet: medlem av styret, valgkomité, kontrollkomité, lovutvalg, revisor.[[3]](#footnote-3)

(3) Forslagsrett:

a) Styret i særforbundet har forslagsrett til og på særforbundstinget.

b) Et representasjonsberettiget organisasjonsledd har forslagsrett til særforbundstinget, og dets representant(er) har forslagsrett på særforbundstinget.

c) Møteberettiget komité/utvalg, jf. § 15 (4), har forslagsrett til særforbundstinget i saker som ligger innenfor komiteens/utvalgets arbeidsområde, og dets representant(er) har forslagsrett på særforbundstinget innenfor komiteens/utvalgets arbeidsområde.

(4) Talerett:[[4]](#footnote-4)

a) Revisor har talerett på særforbundstinget i saker som ligger innenfor sitt arbeidsområde.

b) Representant fra NIF har talerett på særforbundstinget.

**§ 8 Valgbarhet og representasjonsretten for arbeidstaker og oppdragstaker**

Nytt punkt (1)

(1) En arbeidstaker i et organisasjonsledd er ikke valgbar til styre, råd, utvalg/komité mv. i organisasjonsleddet eller overordnet organisasjonsledd. Tillitsvalgt som får relevant ansettelse i organisasjonsleddet, plikter å fratre tillitsvervet ved tiltredelse av stillingen, og kan ikke gjeninntre før ansettelsesforholdet er opphørt.

(2) En arbeidstaker i et organisasjonsledd kan ikke velges eller oppnevnes som representant til årsmøte/ting eller ledermøte i overordnet organisasjonsledd. Det kan heller ikke velges eller oppnevnes representant som er arbeidstaker i det organisasjonsledd representasjonen skjer.

Nytt punkt (3)

(3) Bestemmelsen får tilsvarende anvendelse på person som har oppdragsavtale som kan sammenlignes med et ansettelsesforhold.

(4) Bestemmelsen er ikke til hinder for at organisasjonsleddet gir de ansatte rett til å utpeke ansattrepresentant(er) til organisasjonsleddets styre.

(5) En person som er valgt eller oppnevnt i strid med bestemmelsen, anses ikke som valgt eller oppnevnt.

(6) Idrettsstyret[[5]](#footnote-5) kan, når det foreligger særlige forhold, gi dispensasjon fra bestemmelsen. Det skal så langt det er mulig søkes om dispensasjon i forkant. Det kan bare gis dispensasjon for én valgperiode/oppnevning av gangen.

**§ 9 Valgbarhet og representasjonsrett for andre personer med tilknytning til NPF**

(1) En person som har en avtale med et organisasjonsledd som gir vedkommende en økonomisk interesse i driften av organisasjonsleddet, er ikke valgbar til styre, råd, utvalg/komité innen organisasjonsleddet eller overordnet ledd. Det samme gjelder styremedlem, ansatt eller aksjonær med vesentlig innflytelse, i en juridisk person som har slik avtale som nevnt i første setning. Begrensningen gjelder ikke for styremedlem oppnevnt av organisasjonsleddet. Tillitsvalgt som får en slik avtale, styreverv, ansettelse eller eierandel, plikter å fratre tillitsvervet, og kan ikke gjeninntre før ansettelsesforholdet mv. er opphørt.

(2) Person som i henhold til første ledd ikke er valgbar, kan heller ikke velges eller oppnevnes som representant til årsmøte/ting eller ledermøte i overordnet organisasjonsledd. Det kan heller ikke velges eller oppnevnes representant som har en tilsvarende tilknytning til det organisasjonsledd representasjonen skjer.

(3) En person som er valgt eller oppnevnt i strid med bestemmelsen anses som ikke valgt eller oppnevnt.

(4) Idrettsstyret[[6]](#footnote-6) kan, når det foreligger særlige forhold, gi dispensasjon fra bestemmelsen. Det skal så langt det er mulig søkes om dispensasjon i forkant. Det kan bare gis dispensasjon for én valgperiode/oppnevning av gangen.

**§ 10 Inhabilitet**

(1) En tillitsvalgt, oppnevnt representant eller ansatt i Padleforbundet er inhabil til å tilrettelegge grunnlaget for en avgjørelse eller til å treffe avgjørelse:

a) Når vedkommende selv er part i saken.

b) Når vedkommende er i slekt eller svogerskap med en part i opp- eller nedstigende linje eller i sidelinje så nær som søsken.

c) Når vedkommende er eller har vært gift med eller er forlovet eller samboer med en part.

d) Når vedkommende leder eller har ledende stilling i, eller er medlem av styret i et organisasjonsledd eller annen juridisk person som er part i saken.

(2) Likeså er vedkommende inhabil når andre særegne forhold foreligger som er egnet til å svekke tilliten til vedkommende sin upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for vedkommende selv eller noen som vedkommende har nær personlig tilknytning til. Det skal også legges vekt på om inhabilitetsinnsigelse er reist av en part.

(3) Er en overordnet inhabil, kan avgjørelse i saken heller ikke treffes av direkte underordnet i Padleforbundet.

(4) Inhabilitetsreglene får ikke anvendelse dersom det er åpenbart at den tillitsvalgte, oppnevnte representanten eller ansattes tilknytning til saken eller partene ikke vil kunne påvirke vedkommende sitt standpunkt og idrettslige interesser ikke tilsier at vedkommende viker sete.

(5) Med part menes i denne bestemmelsen person, herunder juridisk person som en avgjørelse retter seg mot eller som saken ellers direkte gjelder.

(6) I styrer, komiteer og utvalg treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om inhabilitet for flere medlemmer, kan ingen av dem delta ved avgjørelsen av sin egen eller et annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta. Medlemmet skal i god tid si fra om forhold som gjør eller kan gjøre vedkommende inhabil. Før spørsmålet avgjøres, bør varamedlem eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.

(7) I øvrige tilfeller avgjør vedkommende selv om vedkommende er inhabil. Dersom en part krever det og det kan gjøres uten vesentlig tidsspille, eller vedkommende ellers finner grunn til det, skal vedkommende selv forelegge spørsmålet for sin nærmeste overordnete til avgjørelse.

**§11 Vedtaksførhet, flertallskrav og protokoll**

(1) Når ikke annet er bestemt, er styrer, komiteer og utvalg i NPF vedtaksføre når et flertall av medlemmene er til stede. Vedtak fattes med flertall av de avgitte stemmene. Ved stemmelikhet er møteleders stemme avgjørende.

(2) Vedtak kan fattes ved skriftlig behandling[[7]](#footnote-7) eller ved fjernmøte[[8]](#footnote-8). Ved skriftlig saksbehandling sendes kopier av sakens dokumenter samtidig til alle medlemmer med forslag til vedtak. For gyldig vedtak kreves at flertallet av medlemmene gir sin tilslutning til det fremlagte forslaget, og til at dette treffes etter skriftlig saksbehandling. Ved fjernmøte skal alle møtedeltakerne kunne høre og kommunisere med hverandre.

(3) Det skal føres protokoll fra styremøter.

**§12 Refusjon av utgifter og tapt arbeidsfortjeneste. Godtgjørelse**

(1) Tillitsvalgt kan motta refusjon for nødvendige, faktiske utgifter som påføres vedkommende i forbindelse med utførelsen av vervet.

(2) Tillitsvalgt kan motta en rimelig godtgjørelse for sitt arbeid.

(3) Godtgjørelse til styret og generalsekretær/daglig leder skal klart fremgå av vedtatt budsjett og regnskap.

**VII. ØKONOMI**

**§ 13 Regnskap, revisjon, budsjett mv.**

(1) Norges Padleforbund er regnskaps- og revisjonspliktig, og skal følge regnskapsloven og revisorloven. Regnskapsåret skal følge kalenderåret.[[9]](#footnote-9)

(2) Norges Padleforbund skal engasjere statsautorisert/registrert revisor og velge en kontrollkomité. Kontrollkomiteens oppgaver følger av § 21.

(3) Bankkonti skal være knyttet til Norges Padleforbund og skal disponeres av to personer i fellesskap. Underslagforsikring skal være tegnet for dem som disponerer.

(4) På særforbundstinget skal det fastsettes et budsjett som inneholder alle hovedposter i resultatregnskapet og et langtidsbudsjett på minst to år. Budsjettet skal være realistisk, og resultatet skal ikke vise underskudd med mindre det dekkes av positiv egenkapital. Det vedtatte budsjettet bør fremkomme i egen kolonne når årsregnskapet fremlegges. For særforbund som ikke avholder ordinært særforbundsting hvert år, fastsetter styret årlige budsjetter innenfor rammen av langtidsbudsjettet, og hvis hensiktsmessig fremlegges disse på eventuelle ledermøter eller tilsvarende i perioden mellom tingene.

Punkt(4) flyttes til ny **§ 12** i ny lovnorm

(5) Årsregnskap og årsberetning skal fastsettes senest seks måneder etter regnskapsårets slutt. Årsregnskap og årsberetning skal underskrives av samtlige styremedlemmer. Dersom særforbundet har generalsekretær/daglig leder, skal også vedkommende signere.

(6) Norges Padleforbund kan ikke gi lån eller stille garantier for lån hvis ikke lånet eller garantien er sikret med betryggende pant eller annen betryggende sikkerhet. Sikkerheten for lån og garantier skal opplyses i note til årsoppgjøret. Norges Padleforbund kan dog delta i NIFs konsernkontoordning etter søknad fra Norges Padleforbund og beslutning fra Idrettsstyret.

Punkt(6) flyttes til ny **§ 13** i ny lovnorm

(7) Disposisjoner, herunder låneopptak, av ekstraordinær karakter eller betydelig omfang i forhold til Norges Padleforbund størrelse og virksomhet, skal vedtas av tinget.

**VIII. TING, STYRE, UTVALG MV.**

**§ 14 Forbundstinget**

(1) Norges Padleforbunds høyeste myndighet er Padleforbundets ting som avholdes hvert annet år innen utgangen av mars/april.[[10]](#footnote-10)

2) Tinget innkalles av styret med minst 2 måneders varsel, til de organisasjonsledd som har representasjonsrett. Innkallingen kan henvise til at saksdokumentene gjøres tilgjengelig på internett eller på annen forsvarlig måte. I så fall skal det fremgår av at dokumentene vil bli gjort tilgjengelig senest to uker før tinget. Forslag som skal behandles på tinget må være sendt til styret senest fire uker før tinget. Fullstendig sakliste og andre nødvendige saksdokumenter med forslag til tinget må væregjort tilgjengelig senest to uker før tinget.

3) Ved innkalling i strid med bestemmelsen, avgjør tinget hhv. under godkjenning av innkalling og godkjenning av saklisten, om tinget er lovlig innkalt og om det er saker som ikke kan behandles

4) Tinget er vedtaksført med det antall godkjente representanter som møter.

5) På tinget kan ikke behandles forslag om endring i lov eller bestemmelser som ikke er oppført på den saklisten som er gjort tilgjengelig eller sendt ut. Andre saker kan behandles når 2/3 av de fremmøtte vedtar det, ved godkjenning av saklisten.

**§ 15 Representasjon på Padleforbundets ting**

(1) På Padleforbundets ting møter med stemmerett:

1. Padleforbundets styre.
2. Representanter fra lagene etter følgende skala[[11]](#footnote-11):

* For medlemstall til og med 50 medlemmer: 1. representant
* For medlemstall fra 51 til og med100: 2 representanter
* For medlemstall over 100 medlemmer: 3 representanter
* Medlemstallet regnes etter innsendt rapportskjema for foregående år (idrettsregistrering)

(2) Representantene må være valgt på ordinært eller ekstraordinært årsmøte/ting, eller oppnevnt av styret etter fullmakt. Ingen har mer enn én stemme, og stemmegivningen kan ikke skje ved fullmakt.

(3) Ved Tinget nyttes reiseutgiftsfordeling (ikke diett).

(4) Videre møter uten stemmerett, men med tale- og forslagsrett i de saker som ligger innenfor utvalgets/komiteens arbeidsområde:

a) Lederne i de faglige utvalg/komiteer, eventuelt nestleder eller styremedlem dersom leder er forhindret fra å møte

b) Kontrollkomiteens medlemmer

c) Valgkomiteens medlemmer

d) Revisor

e) Dersom det er valgt lovutvalg kan samtlige medlemmer møte med tale og forslagsrett i de saker som ligger innenfor utvalgets arbeidsområde på forbundstinget.

Nytt pkt (4-6) i ny lovnorm

**§ 16 Ledelse av tinget**

Tinget ledes av valgt dirigent. Verken dirigent eller referent behøver å være valgt/oppnevnt representant. Det kan velges flere dirigenter og referenter.

**§ 17 Padleforbundstingets oppgaver**

Padleforbundstinget skal:

(1) Godkjenne de fremmøtte representantene.

(2) Godkjenne innkallingen, sakliste og forretningsorden.

(3) Velge dirigent(er), referent(er)[[12]](#footnote-12) samt 2 representanter til å underskrive protokollen.

(4) Behandle Norges Padleforbunds årsberetninger.

(5) Behandle Norges Padleforbunds regnskap i revidert stand.

(6) Behandle forslag og saker.[[13]](#footnote-13)

(7) Fastsette kontingent og avgifter.

(8) Behandle langtidsplan og langtidsbudsjett.

(9) Engasjere statsautorisert/registrert revisor til å revidere Norges Padleforbunds regnskap.

(10) Foreta følgende valg[[14]](#footnote-14) [[15]](#footnote-15)

1. President og visepresident[[16]](#footnote-16)
2. 3 styremedlemmer og 2 varamedlemmer[[17]](#footnote-17)
3. Kontrollkomité med minst to medlemmer
4. Sanksjonsutvalg med leder, 2 medlemmer og 2 varamedlemmer
5. Representanter til ting og møter i de organisasjoner forbundet er tilsluttet eller gi styret fullmakt til å oppnevne representantene.
6. Valgkomité med leder, 2 medlemmer og 1 varamedlem

President og visepresident velges enkeltvis. De øvrige medlemmer til styret velges samlet. Deretter velges varamedlemmene samlet, og ved skriftlig valg avgjøres rekkefølgen i forhold til stemmetall.

**§ 18 Stemmegivning på forbundstinget**

(1) Med mindre annet er bestemt i denne lov, skal et vedtak, for å være gyldig, være truffet med alminnelig flertall av de avgitte stemmer. Ingen representant har mer enn en stemme. Ingen kan møte eller avgi stemme ved fullmakt. Blanke stemmer skal anses som ikke avgitt.

(2) Valg foregår skriftlig hvis det foreligger mer enn ett forslag eller det fremmes krav om det. Hvis det skal være skriftlige valg, kan bare foreslåtte kandidater føres opp på stemmeseddelen. Stemmesedler som er blanke, eller som inneholder ikke foreslåtte kandidater, eller ikke inneholder det antall det skal stemmes over, teller ikke, og stemmene anses som ikke avgitt.

(3) Når et valg foregår enkeltvis og en kandidat ikke oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.

(4) Når det ved valg skal velges flere ved en avstemning, må alle, for å anses valgt, ha mer enn halvparten av de avgitte stemmer. Dette gjelder ikke ved valg av vararepresentant. Hvis ikke tilstrekkelig mange kandidater har oppnådd dette i første omgang, anses de valgt som har fått mer enn halvparten av stemmene. Det foretas så omvalg mellom de øvrige kandidater og etter denne avstemning anses de valgt som har fått flest stemmer. Er det ved omvalg stemmelikhet, avgjøres valget ved loddtrekning.

**§ 19 Ekstraordinært Padleforbundsting**

(1) Ekstraordinært Padleforbundsting innkalles av styret med minst 14 dagers varsel etter:

a) Vedtak av styret i Padleforbundet

b) Vedtak av Padleforbundstinget.

c) Vedtak av Idrettstinget eller Idrettsstyret.

d) Skriftlig krav fra de organisasjonsledd som på siste Padleforbundsting representerte minst ¼ av de stemmeberettigede representanter.

(2) Ekstraordinært ting innkalles direkte overfor de representasjonsberettigede.

(3) Saklisten og andre nødvendige dokumenter skal enten følge vedlagt innkallingen eller være gjort tilgjengelig på særforbundets internettside eller annen forsvarlig måte. I sistnevnte tilfeller skal det fremgå av innkallingen at saksdokumentene er gjort tilgjengelig på annen måte, og dokumentene skal være gjort tilgjengelige på innkallingstidspunktet

(4) Et ekstraordinært ting er vedtaksført med det antall godkjente representanter som møter.

(5) Ekstraordinært Padleforbundsting skal bare behandle de saker som er angitt i vedtaket eller i kravet om innkalling av tinget.

(6) Ved innkalling i strid med bestemmelsen, avgjør det ekstraordinære tinget hhv. under godkjenning av innkalling og godkjenning av saklisten, om det ekstraordinære tinget er innkalt lovlig og om det er saker som ikke kan behandles.

Ny **§ 20** **Disposisjoner av vesentlig betydning, ekstraordinær karakter eller betydelig omfang** i ny lovnorm

**§ 20 Forbundets styre**

(1) Norges Padleforbund ledes og forpliktes av styret som er forbundets høyeste myndighet mellom tingene.

(2) Styret skal bl.a.:[[18]](#footnote-18)

1. Iverksette Padleforbundstinget og overordnede idrettsmyndigheters vedtak og bestemmelser.
2. Forestå forbundets daglige administrasjon, representere dette utad og utøve dens faglige myndighet. (herunder blant annet vedta konkurransereglement, sikkerhetsreglement, regler for samarbeid med næringslivet og fastsette NM-klasser)
3. Påse at Padleforbundets midler brukes og forvaltes på en forsiktig måte i samsvar med de vedtak som er fattet på tinget eller av overordnet organisasjonsledd, samt sørge for at Padleforbundet har en tilfredsstillende organisering av regnskaps- og budsjettfunksjonen, og har en forsvarlig økonomistyring.
4. Arbeide med saker som er nevnt i § 3.
5. Oppnevne utvalg, råd og komiteer etter oppdrag fra tinget eller som styret finner påkrevet, samt utarbeide mandat/instruks for disse.
6. Behandle søknader om arrangement av internasjonale stevner.

(3) Styret skal holde møter når presidenten bestemmer det eller minst to styremedlemmer forlanger det.

**§ 21 Komiteer og utvalg**

(1) Kontrollkomité

1. Kontrollkomiteen skal føre tilsyn med særforbundets økonomi. Kontrollkomiteen skal påse at særforbundets midler er anvendt i henhold til lover, vedtak, bevilgninger og økonomiske rammer, samt at de foretatte økonomiske disposisjoner er i samsvar med særforbundets lov og beslutninger fattet av særforbundstinget. Kontrollkomiteen skal videre forsikre seg om at særforbundets interne økonomiske kontroll er hensiktsmessig og forsvarlig.
2. Kontrollkomiteen skal påse at særforbundets regnskapsførsel er pålitelig og at dets årsregnskap og delårsrapporter gir et korrekt uttrykk for særforbundets drift og finansielle stilling. Kontrollkomiteen skal ved gjennomgang av regnskapene vurdere særforbundets finansielle stilling, forvaltning og drift.
3. Kontrollkomiteen skal ha adgang til samtlige regnskaper og de forskjellige styre- og utvalgsprotokoller og skal gjøre seg kjent med avgitte rapporter fra den engasjerte revisor. Kontrollkomiteen kan bygge på det arbeid som den engasjerte revisor har utført der den finner det hensiktsmessig.
4. Kontrollkomiteen skal føre protokoll over sine forhandlinger og avgi beretninger til særforbundstinget om sin gjennomgåelse av årsregnskapet/ årsregnskapene og særforbundets anliggender for øvrig, herunder budsjetter og budsjettoppfølging, forvaltning generelt og styrets arbeid/beretning.
5. For særforbund som ikke har ting hvert år, skal kontrollkomiteen avgi en beretning til det enkelte årsregnskap. For øvrig skal kontrollkomiteen løpende ta opp forhold den finner nødvendig og rapportere gjennom nummererte rapporter til særforbundets styre og revisor.
6. Kontrollkomiteen kan be engasjert revisor utføre spesielle revisjonshandlinger som den ønsker utført, dersom kontrollkomiteen finner det påkrevd. Slike arbeidsoppgaver kan ikke være i strid med gjeldende revisorlovgivning. Særskilt instruks må i slike tilfeller utarbeides av kontrollkomiteen. Styret må informeres om eventuelle økonomiske konsekvenser av ekstra arbeidsoppgaver for revisor.

Kontrollkomité erstattes av kontrollutvalg m/nye oppgaver

(2) Valgkomité:

Valgkomiteen velges på forbundstinget på fritt grunnlag, etter innstilling fra styret, og skal legge frem innstilling på kandidater til alle øvrige tillitsverv som skal velges på tinget. Medlem av valgkomité som selv blir kandidat til verv, plikter å tre ut av valgkomiteen.

(3) Sanksjonsutvalg

Sanksjonsutvalget behandler saker etter NPFs konkurransereglement

(4) Andre faglige utvalg og komiteer i henhold til § 20 (2) pkt. 5.

**V. ØVRIGE BESTEMMELSER**

**§ 22 Alminnelige disiplinærforføyninger, sanksjoner etter kamp- og konkurranseregler, straffesaker og dopingsaker**

For alminnelige disiplinærforføyninger, sanksjoner etter kamp- og konkurranseregler, straffesaker og dopingsaker gjelder NIFs lov kapittel 11 og 12.

**§ 23 Avtaler og samarbeid mellom Padleforbundet og næringslivet**

Avtaler og samarbeid mellom Padleforbundet og næringslivet reguleres i NIFs lov kapittel 13.

**§ 24 Idrettens markeds-, medie- og arrangementsrettigheter**

Markeds-, medie- og arrangementsrettigheter reguleres i NIFs lov kapittel 14.

**§ 25 Bestemmelser om konkurranseforbud**

Idrettsstyret og styret i Padleforbundet kan nekte organisasjonsledd og medlem av organisasjonsledd tilsluttet NIF rett til å utøve eller til å medvirke i konkurrerende virksomhet gjennom deltakelse, medlemskap, eller samarbeid med andre rettssubjekter.

Nektelse krever saklig grunn.

**§ 26 Lovendring**

(1) Lovendring kan bare foretas på ordinært eller ekstraordinært Padleforbundsting etter å ha vært oppført på saklisten, og krever 2/3 flertall av de avgitte stemmer.

(2) Lovendringer som følge av endringer i NIFs lov, trer i kraft straks. Lovendringer vedtatt av Padleforbundet selv trer ikke i kraft før de er godkjent av Idrettsstyret eller den Idrettsstyret gir fullmakt.[[19]](#footnote-19) Godkjenningen er begrenset til de bestemmelser som NIFs lov omfatter.

(3) I forbindelse med godkjenningen kan Idrettsstyret eller den Idrettsstyret gir fullmakt[[20]](#footnote-20) pålegge nødvendig endring for å unngå motstrid med NIFs regelverk.

(4) Endringer i §§ 26 og 27 kan ikke vedtas av Padleforbundet selv med mindre endringene følger av NIFs regelverk eller lovnorm.

**§ 27 Oppløsning - Sammenslutning**

(1) Forslag om oppløsning av Norges Padleforbund må først behandles på ordinært Padleforbundsting. Blir oppløsning vedtatt med minst 2/3 flertall, innkalles ekstraordinært Padleforbundsting 3 måneder senere. For at oppløsning skal skje, må vedtaket her gjentas med 2/3 flertall.

(2) Ved oppløsning eller annet opphør av Padleforbundet, tilfaller Padleforbundets overskytende midler etter avvikling et formål godkjent av Idrettsstyret. Ved utmelding eller tap av medlemskap tilfaller særforbundets eiendeler NIF eller formål godkjent av Idrettsstyret hvis det er ytet offentlig støtte/spillemidler til disse eiendeler.

(3) Sammenslutning med annet særforbund anses ikke som oppløsning. Vedtak om sammenslutning og nødvendige lovendringer i tilknytning til dette treffes i samsvar med bestemmelsene om lovendring, jf. § 26.

1. Myndigheten er delegert til NIFs generalsekretær iht. Delegasjonsreglementet. [↑](#footnote-ref-1)
2. Deler av myndigheten er delegert til NIFs generalsekretær iht. NIFs delegasjonsreglement. [↑](#footnote-ref-2)
3. De særforbund som har fått tillatelse av NIF til å opprettholde egne doms- og appellutvalg for behandling av straffesaker, må legge til «domsutvalg, appellutvalg» i denne bestemmelsen. De særforbund som har opprettet egne sanksjonsutvalg/disiplinærutvalg, må legge til «sanksjonsutvalg» evt. «disiplinærutvalg». [↑](#footnote-ref-3)
4. Særforbundstinget kan også beslutte å gi talerett til andre personer. [↑](#footnote-ref-4)
5. Deler av myndigheten er delegert til NIFs generalsekretær iht. NIFs delegasjonsreglement. [↑](#footnote-ref-5)
6. Deler av myndigheten er delegert til NIFs generalsekretær iht. NIFs delegasjonsreglement [↑](#footnote-ref-6)
7. For eksempel møte per e-post. [↑](#footnote-ref-7)
8. For eksempel møte per telefon/videokonferanse [↑](#footnote-ref-8)
9. Idrettsstyret kan, når det foreligger særlige forhold, gi dispensasjon til å benytte avvikende regnskapsår. [↑](#footnote-ref-9)
10. Det enkelte særforbund avgjør med tingvedtak når tinget skal avholdes og tingperiodens lengde [↑](#footnote-ref-10)
11. Representasjon til særforbundstinget bestemmes i særforbundets lov, dog slik at idrettslagene skal være representert. [↑](#footnote-ref-11)
12. Referent(ene) behøver ikke å være valgt(e)/oppnevnt(e) representanter(er). [↑](#footnote-ref-12)
13. Tinget bør gi forbundsstyret fullmakt til å oppdatere loven i samsvar med fremtidige endringer i NIFs regelverk og lovnorm for særforbund. [↑](#footnote-ref-13)
14. Dette er minimum av de tillitspersoner som skal velges på tinget. Tinget kan i tillegg velge andre tillitspersoner det er behov for. [↑](#footnote-ref-14)
15. Uten tillatelse fra NIF kan ikke særforbund ha egne doms- og appellutvalg for behandling av straffesaker, se dog NIFs lov § 11-11 (2). Særforbundet må vurdere om det skal ha et eget disiplinær-/sanksjonsutvalg for behandling av saker etter egne kamp- og konkurranseregler. Dette utvalget bør velges på særforbundstinget. [↑](#footnote-ref-15)
16. I stedet for leder/nestleder kan betegnelsen president/visepresident eller lignende anvendes. [↑](#footnote-ref-16)
17. Antall styremedlemmer og varamedlemmer fastsettes ved vedtakelse av loven. Styremedlemmene kan velges til spesifikke oppgaver. [↑](#footnote-ref-17)
18. Dette er et minimum av hvilke oppgaver som skal tillegges styret. [↑](#footnote-ref-18)
19. Myndigheten er delegert, jf. Delegasjonsreglementet [↑](#footnote-ref-19)
20. Myndigheten er delegert, jf. Delegasjonsreglementet. [↑](#footnote-ref-20)